Зразумела, што ўзьнікненьне Ўсходніх Цэркваў — гэта вынік іх адасобленага жыцьця і падзелаў, аднак, як заўважыў архібікуп Цырыл Васіль, “пасьля падзелаў адразу ўзьнікае ідэя еднасьці”. Так Берасьцейская унія стала ў свой час спосабам для аднаўленьня еднасьці і ўзаемапаразуменьня. “Вы жывеце ў краіне, якая належыць хрысьціянскаму Ўсходу. На вашай зямлі сустракаецца Ўсход і Захад. І гэтыя сустрэчы не заўсёды былі лёгкімі. Але мы ня можам зьмяніць гісторыю, мы можам толькі паўплываць на нашую сучаснасьць і ствараць нашую будучыню”, — падкрэсьліў прадстаўнік ватыканскага ведамства і дадаў, што, калі хочам разьвіваць адносіны з Праваслаўнай Царквой, павінны сьведчыць пра каштоўнасьць Усходніх Цэркваў. Па выніках свайго візіту ў Беларусь архібіскуп Кірыла (Васіль) адзначыў, што Грэка-Каталіцкая Царква ў Беларусі крочыць наперад у адносінах духоўнага жыцьця, але яшчэ “бедная і слабая” ў адносінах зьнешняй структуры. Як падкрэсьліў ватыканскі ярарх, там, дзе ёсьць Царква, патрэбны і яе бачныя структуры. Таму пытаньне стварэньня ерархічных структураў у Беларускай Грэка-Каталіцкай Царкве будзе абмяркоўвацца ў Дзяржсакратарыяце Апостальскай Сталіцы, у Папскай Радзе па спрыяньні хрысьціянскай еднасьці, а таксама з каталіцкімі ярархамі Беларусі і Апостальскім нунцыем.